
Επιστολή προς τους Δημάρχους του Νομού Κέρκυρας
Προς: 
Δήμαρχο Κεντρικής Κέρκυρας και Διαποντίων Νήσων
Δήμαρχο Βόρειας Κέρκυρας
Δήμαρχο Νότιας Κέρκυρας
Δήμαρχο Παξών
Περιφερειάρχη Ιονίων Νήσων
Αξιότιμοι κ. Δήμαρχοι και κ. Περιφερειάρχη

	Έχει ξεκινήσει η νέα σχολική χρονιά και οι εκπαιδευτικοί βρίσκονται ήδη μπροστά στα σοβαρά προβλήματα διαβίωσης που αντιμετωπίζουν κάθε χρόνο. Ήδη έχει ολοκληρωθεί ο διορισμός εκπαιδευτικών (νεοδιόριστων) και η πρόσληψη αναπληρωτών/αναπληρωτριών στα σχολεία των Δήμων σας.
	Οι εκπαιδευτικοί καλούνται με τον πενιχρό -στα όρια της εξαθλίωσης- μισθό τους, να ανταπεξέλθουν σε δυσβάσταχτα έξοδα διαβίωσης και ιδιαίτερα σε αυτό της στέγασης.
	Θέλουμε να γνωρίζετε ότι ο εισαγωγικός μισθός ενός νεοδιόριστου εκπαιδευτικού ανέρχεται σε 820 ευρώ περίπου, ενώ του αναπληρωτή περίπου στα 940 ευρώ. Την ίδια ώρα, πρέπει να καλυφθεί το κόστος σίτισης, μετακίνησης, αλλά και πιθανές οικογενειακές υποχρεώσεις στον μόνιμο τόπο κατοικίας τους. Η κατάσταση είναι απελπιστική, είναι κυριολεκτικά ντροπή. Για τον λόγο αυτόν, έχουμε κάθε χρόνο εκατοντάδες παραιτήσεις εκπαιδευτικών που προσλαμβάνονται. Η απαράδεκτη αυτή κατάσταση έχει άμεσο αντίκτυπο στη μορφωτική διαδικασία, στα ίδια τα παιδιά του τόπου σας. Πώς να διδάξει απερίσπαστος/η ένας/μία εκπαιδευτικός, όταν αδυνατεί να τα βγάλει πέρα;
	Η πολιτεία έχει καταδικάσει στην ανέχεια τους δημόσιους λειτουργούς. Η ΕΛΜΕ μας και η ΟΛΜΕ διεκδικούμε διαχρονικά την οικονομική αναβάθμιση του/της εκπαιδευτικού, την επαναφορά του 13ου-14ου μισθού, την καταβολή στεγαστικού επιδόματος ή την ανέγερση καταλυμάτων, για να μπορέσει ο/η εκπαιδευτικός να ανταποκριθεί με αξιοπρέπεια στο λειτούργημά του/της.
	Θέλουμε επιπλέον να σας ενημερώσουμε, πως, μετά την ψήφιση του άρθρου 529 του νόμου 5314/2026, οι Δήμοι δύνανται να προχωρούν στην καταβολή επιδόματος διαβίωσης και στους/στις νεοδιόριστους εκπαιδευτικούς (μέχρι 5 έτη), εκτός από τους αναπληρωτές, που έτσι και αλλιώς ίσχυε.
	Στο πλαίσιο αυτό, σας καλούμε να εισηγηθείτε και να λάβετε σχετική απόφαση στο Δημοτικό Συμβούλιο για την απόδοση του σχετικού επιδόματος, τόσο σε αναπληρωτές/τριες, όσο και σε νεοδιόριστους/ες εκπαιδευτικούς για το τρέχον σχολικό έτος.
	Η παροχή του σχετικού επιδόματος από το Δήμο δεν είναι ικανή να αντιμετωπίσει τα τεράστια προβλήματα που αντιμετωπίζουν οι συνάδελφοι μας, αλλά αποτελεί μια στοιχειώδη ανακούφιση.
	Η ΕΛΜΕ θα συνεχίσει τον αγώνα για την καταβολή του επιδόματος στέγασης, σε όλους και όλες ανεξαιρέτως τους/τις εκπαιδευτικούς, με ευθύνη του κρατικού προϋπολογισμού.
	Τέλος, σας καλούμε να πάρετε μέτρα για την εξεύρεση καταλυμάτων (δημοτικά κτίρια, ξενοδοχεία κ.α.), που θα διατεθούν στο μέλλον σε μόνιμη βάση  για την στέγαση των εκπαιδευτικών.
Ως Δ.Σ. της ΕΛΜΕ Κέρκυρας σας καλούμε να βάλετε το θέμα στην Ημερήσια Διάταξη της επόμενης συνεδρίασης του Δημοτικού Συμβουλίου σας και του Περιφερειακού Συμβουλίου, ώστε να συζητηθεί διεξοδικά η κατάσταση που βιώνουν οι εκπαιδευτικοί του νησιού, αλλά και τα μέτρα που μπορούν να ληφθούν για την στήριξή τους.
	Στη διάθεσή σας για οποιαδήποτε επιπλέον πληροφόρηση.

